钦定古今图书集成/明伦汇编/氏族典/第075卷 > 朱延禧
## 钦定古今图书集成/明伦汇编/氏族典/第075卷 > 朱延禧

按《聊城县志》：“延禧，聊城人，字允修，万历乙未进士，选
庶吉士，授翰林院检讨。辛丑为会试同考，转南京国
子监司业。已进春坊，主顺天乡闱，屡迁至礼部右侍
郎。日讲官，讲《尚书可爱非君章》，声音宏亮，于末箴规，
语尤反复开陈。熹宗闻之大悦，称为讲官第一。得进
言体及枚卜，御笔手点，拜东阁大学士、礼部尚书。”《两
朝实录》成，及陵工，累迁少傅兼太子太师、吏部尚书、
建极殿大学士。时魏珰弄权，兴大狱，首逮杨涟等。延
禧在阁力救，珰闻而嗛之。已而内传奖魏珰，敕称“宗
臣”，延禧援笔易“宗”为“亲”字，珰遂大怒。嗾言官劾之，一
辞即允。阁臣恩典，尽行削去。后珰诛，举朝交荐，起用
未果，卒于家。予祭葬有加，赠太保，谥《文恭》。